**مسلسل شقة 6**

**الحلقة الحادية عشر**

**اخراج**

**محمود كامل**

**مشهد 1(جديد) لقطة عامة لمستشفى ازهار ل/خ**

**مشهد 2 (جديد) امام غرفة العناية المركزة ل/د**

الغرفة مغلقة ولكن بها باب له فتحة زجاجية يبدو من خارجها طبيب واتنين من الممرضات وازهار نائمة على السرير وموصل بها اجهزة لقياس المؤشرات الحيوية لها وخارج الغرفة تقف انجي ومنه ويوسف وانجي يبدو عليها القلق

يوسف

مفيش داعي للقلق ان شاء الله خير ، هي عندها السكر؟

انجي بعصبية

معرفش يا يوسف انا هعرف منين

يوسف

انا قولت يمكن تعرفي هي مش عمتك بردو

انجي

يووووه يا يوسف مش وقته الله يخليك الست مالهاش ذنب تدخل في القصة الشؤم اللي انا فيها دي مش بعد كل السنين دي اجي انا ابقى سبب في ان يجرا لها حاجة

يخرج الدكتور من غرفة ازهار

يوسف

خير يا دكتور، حالتها ايه بالظبط؟

الدكتور

كل المؤشرات الحيوية مظبوطة ماعدا انخفاض في معدل السكر شوية بس مفيش اي استجابة ، حالة فقد كامل للوعي هنعمل لها تحاليل وبكره ان شاء الله نطمن عليها

يوسف

تمام الف شكر يا دكتور

انجي

طيب الحالة دي هتستمر قد ايه

الدكتور

لا مقدرش احدد على حسب استجابة المخ وزيادة نسبة الوعي هي عموما تحت الملاحظة

انجي

طيب ممكن ابات معاها

الدكتور

لا دي عناية مركزة ما ينفعش حضرتك تعالي بكره في معاد الزيارة

 وياريت تكملوا بيانات المريضة في الاستقبال وسيبوا ارقام تليفوناتكوا للتواصل لو جد اي جديد ، عن اذنكم

انجي تسند على الحائط وهي تدمع وتسند رأسها يتحرك يوسف هو والدكتور

يوسف

طيب بعد اذنك يا دكتور كنت عايز اسأل حضرتك في شوية تفاصيل عن حالتها

انجي تجلس على ركبتها وتنظر الى منه التي يبدو عليها الخوف والتوتر

انجي

انتي عارفه حاجة يا منة؟

 ليه قولتيلي انها هتموت؟ هاه.. ليه يا منة؟ ايه اللي خلاكي تقوليلي كده؟

منه

انا حلمت ببنت شعرها طويل قالتلي انك هتموتي وانتي وطنط اللي جوه دي بتجروا جامد اوي، وفجأة البنت دي اتحولت لوحش بيطلع أصوات وحشة اوي بس الست وقعت وقعدت تقولك اجري يا انجي اجري يا انجي

بس هو كلها هي وبعدها كان رايح ناحيتك انتي يا انجي وبيقولي انه هيحرقك

يوسف يقترب منهما بعدما ترك الطبيب

يوسف

هو فيه ايه ايه الكلام ده يا منة؟

انجي

انا قولتلك يا يوسف الموضوع مش عايز يخلص والدايره بتوسع اديني سيبت الشقة اهو محصلش اي تغيير والكابوس بيطول اكتر وبيطول ناس تانية

يوسف

انتي اللي مصممة تقلبي كل حاجة لان فيه حاجة مش طبيعية وعالم خفي بيتأمر عليكي

عمتك ومريضة سكر وممكن يكون ده مجرد لغبطة في السكر او اي سبب مرضي تاني

انجي

والله؟!

 وبنتك كمان اللي عمرها ما شافت عمتي ايه معناه اللي شافته

يوسف

كابوس يا انجي فيه ايه مالك دي طفلة وخيالها واسع

انجي تسأل منة

انجي

انتي الست اللي شوفتيها في الحلم شبه الست اللي تعبانه جوه ولا لأ؟

منه

مش عارفه، مش عارفه مشوفتش وشها كويس

تبكي منه وتركض من امامهم

يوسف يركض ورائها ومعه انجي

يوسف

منة منة استني هنا

**مشهد 3 (جديد) مكتب وكيل النيابة ل/ د**

يجلس وكيل النيابة على مكتبة و بجواره الكاتب و أمامه الفنانة زينة و معها المحامي الخاص بها

وكيل النيابة

وباستدعاء السيدة زينات محمد نعمان الشهيرة باسم زينة نعمان لاستجوابها و اخذ اقوالها فى قضية قتل "ممدوح السيد محمد شحاتة" ب شقة 6 بالمنيل التي كانت تسكنها من قبل ..

س. ايه علاقتك بالمجني عليه؟

زينة

ولا اي علاقة يا فندم .. هو كل فنان له معجبين لازم يبقى له علاقة بيهم؟

 و بعدين انا خدت الشقة و مشيت منها و هو حي .. ماليش دعوة بقى باللي بعد كده

وكيل النيابة:

بس انتي كنتي بتروحي بعد كده ..

طيب قوليلي من البداية بقى أخدتي الشقة ازاي و مين عرفك عليها

زينة:

انا اسكندرانية .. و عشان اشتغل فى الفن لازم اكون فى القاهرة .. فكان اول فيلم ليا وبنصور فى المنطقة دي و ساعتها جالي ممدوح يسلم عليا و يتصور معايا رغم اني كنت لسه مش معروفة لكن اهو جالي .. حضرتك عارف فيه ناس اول ما بتشوف كاميرات و تصوير بتسلم و تتصور و تحب ترسم وتاخد اللقطة، فجالي و قاللي انه مسيطر عالمنطقة و لو احتجت اى حاجة اقوله .. و كان باين طبعا انه بيظبط بس انا ماليش دعوة لأن بنقابل الناس دى كتير قولت اخد المصلحة .. فسألته فى مطرح هنا بسعر كويس .. قاللي فيه .. تاني يوم لقيته جايبلي المعلم زاهي و بيمضي معايا العقد بتاع الشقة الفقر دي بس انا مكملتش فيها كام يوم ومشيت على طول

وكيل النيابة:

و سيبتيها ليه؟

زينة:

كنت بحس فيها بحاجات غريبة ومش بنام

وكيل النيابة:

و رجعتيلها ليه

زينه :

بعد ما مشيت و لميت حاجتي كلها و الشقة خلاص اتباعت افتكرت اني نسيت فيها شنطه كنت شايلاها في المخزن ونسيتها وانا بنقل ومكتشفتش ده غير بعدها بفتره .. وكنت كل ما اقول لزاهي يقولي هبقى أبلغ الساكن الجديد اللي هو زياد ويطنشني .. لحد ما في مره كنت معديه من هناك قولت اطلع اشوف موضوع الشنطه ده ومني للساكن الجديد استاذنه يديهالي . .

Dissolve

**مشهد 4(تم تصويره ح11 م15) فلاشباك شقة انجي/ فترة سكن زياد ل/ د**

\_ زياد مرتديا البيجامه يفتح الباب فنجد زينه نعمان تبتسم له

زينه :

مساء الخير .. انا . .

\_ زياد يقاطعها مبتهج

زياد :

استاذه زينه نعمان طبعا النجمه الجميله ، اتفضلي حضرتك ..

\_ تدخل زينه الى الشقه وتجلس في الصالون وزياد يتحدث اليها وهو يوجهها الى

الصالون ويرحب بها

انا فنان برضو بس على ادي لسه، روائي وسيناريست

زينه :

جميل جدا .. في حاجه ممكن اتفرجلك عليها

زياد :

لا بصراحه لسه ماليش اعمال سينمائيه لكن عندي روايه ومجموعه قصصيه كانوا

في معرض الكتاب السنه اللي فاتت

زينه :

جميل جدا ممكن نتعاون مع بعض انا في ناس طلبوا مني اشوف ورق كويس وهما

معاهم انتاج محترم ، ممكن نقعد واشوف عندك افكار ايه

زياد :

ياسلام ..اه طبعا تحت امرك .. تشربي ايه …

Dissolve

**مشهد 5(جديد) مكتب وكيل النيابة ل/ د**

عودة إلي مشهد 3

 زينه تستأنف حديثها مع وكيل النيابة

وهو ينصت لها باهتمام

زينه :

اخدت شنطتي وحصل بيني وبين زياد صداقه ، صداقه عاديه جداً نتيجه لمصلحة

الشغل اللي حصل بينا .. ممدوح لما لقى اني رجعت اتردد على العماره حصل بينه

وبين زياد سوء تفاهم .. انت عارف حضرتك ممدوح ده راجل شعبي معندوش

فكرة اني ممكن اكون مجرد صديقه لزياد او انها علاقة عمل وفي دماغه طالما

بطلع عند زياد وهو عازب يبقى في بينا حاجه

وكيل النيابة :

يعني ماكانش في بينك وبين زياد ده علاقة حب

زينه :

لأ طبعا ، ولو كان اي حد تاني في الشقه غير زياد ... ممدوح كان هيعمل اللي

عمله ويتخانق معاه

وكيل النيابة :

كان بيغير عليكي للدرجادي ؟

زينه :

مش الفكره ، انا ماقولتش ان ممدوح كان بيعمل كده عشان في حاجه بيني وبينه ..

ممدوح كان بيحب الستات عموما مش انا بس ، هو كان عايز يصاحبني وانا طبعا ما وافقتش

وكيل النيابة :

اومال صباح اتخانقت معاكي ليه ؟

\_ تتفاجأ زينه بالسؤال فتصمت للحظات وتفكر لترد

زينة

بص يا باشا الكدب خيبة هو كان عايز يتجوزني

Cut

**مشهد 6(تم تصويره ح11 م18) سلم العمارة ل/د**

م/ ١٨ سلم عمارة زاهي ل. د

\_ نرى زينه تصعد السلم وخلفها ممدوح يغازلها وهي مستمره في الصعود ثم تقف

زينه على باب شقة زياد وتلتفت لممدوح

زينه :

انت مجنون ، من فضلك انزل انا مش عايزه فضايح

\_ تفتح صباح الباب

صباح :

ماتسمع كلام الست يا معلم ممدوح احسن مراتك تاخد بالها

زينه :

تاخد بالها من ايه ياست انتي

صباح :

بقولك ايه..انا ساكتالك من ساعة اما كنتي ساكنه هنا وقولت الله حليم ستار انما

راجعه تاني تعطي هنا ليه

زينه :

احترمي نفسك ياست انتي بدل ما اكلك اللي رجلي

\_ صباح تهجم على زينه وتمسكها من شعرها ويعلو الصريخ ويتشابكون بالايدي

ويخرج ماهر وينزل زاهي من اعلى ويفتح زياد الباب بالبيجامه ويحاول الجميع

اخماد الشجار وممدوح يصرخ في صباح ويدفعها الى شقتهم

ممدوح :

ادخلي جوا .. بقولك ادخلي جوا يا صباااح

Dissolve

**مشهد 7 (جديد) مكتب وكيل النيابة ل/ د**

المحامي:

يافندم موكلتي مالهاش اي علاقة بالحادث لا من قريب ولا من بعيد و و الجريمة حصلت فى غيابها و ماتعرفش عنها حاجة و مش من سكان العقار وقت حدوث الجريمة

. .

وكيل النيابة يتجاهل الرد على المحامي

وكيل النيابة

اتفضلي كملي

**مشهد 8 (تم تصويره ح11 م22) سلم العمارة/فلاش باك ل/د**

م/ ٢٢ فلاشباك من مشهد ١٨ على سلم عمارة زاهي ل/ د

\_ ممدوح يصعد خلف زينه السلم ويوقفها بقوه ناعمه على السلم

ممدوح :

زينه انا مش بهزر ، انتي عارفه باللي بتعمليه ده هتوصليني لأيه

زينه :

مايخصنيش . .

\_ تكمل صعودها وهو يتبعها ثم يوقفها مره اُخرى

ممدوح :

انا معنديش القصص دي وانتي عارفه لا يكتبلك فيلم ولاغيره ، احسن اطيرلك

رقبته قدامك

زينه :

في ايه يا ممدوح احنا مش فضيناها سيره وانا قولتلهالك قبل كده لو روحي فيك مش

هينفع نبقى مع بعض الا لما تسيب صباح

ممدوح :

صدقيني انا مش عارف ايه اللي رابطني بيها بس انا ماينفعش اسيبها ، معنديش

اسباب استفهالك بس كل اللي حاسه انه ماينفعش .. يمكن العشره او المعروف اللي

طمر فيا ، معرفش يازينه صدقيني .. انا بحبك وشايفك مختصره جمال كل حريم

الدنيا ويمكن بحب صباح بس حب تاني .. حب العشره او الايد اللي تسند وتطبط ب

\_ تنظر له زينه بشوق مكتوم ثم تقرر الصمت وتصعد في اتجاه شقة زياد فيمسكها

ممدوح من يدها ويوقفها على بسطة السلم فتشد زينه يدها

زينه :

انت مجنون ، من فضلك انزل انا مش عايزه فضايح

**مشهد 9 (جديد) مكتب وكيل النيابة ل/د**

زينة

بس يا فندم ده كل اللي كان يربطني بالمجحوم اللي اسمه ممدوح وارجوك انا واحده رأس مالي سمعتي فلو سمحت مفيش حد يعرف اني كنت هنا الصحافة لو شمت خبر انا انتهيت

وكيل النيابة

ماشي يا فنانة .. متشكرين على وقتك

زينه :

العفو على ايه ..ده انا اتشرفت بحضرتك

وكيل النيابة :

ماتسافريش عشان احتمال احتاجك تاني

زينة:

انا تحت امر الحكومة

(تنصرف زينة و المحامي)

يدخل العسكري

العسكري:

المعلم زاهي اللي حضرتك طلبته موجود يافندم

وكيل النيابة:

خمس دقايق و دخله

قطع

**مشهد 10 (جديد) سيارة يوسف ل/د**

منه نائمة في الكرسي المجاور ليوسف وهو يقود السياره وشارد

يأتيه تليفون من ياسر يتسبب في ايقاظ منه يوسف يضغط على الغاء المكالمة

يوسف

انتي كويسة يا منه معلش التيلفون صحاكي يا حبيبتي

منه لا ترد عليه وتنظر في اتجاه الشباك

يوسف

انتي متضايقة مني صح؟

 طيب ممكن نفتح صفحة جديدة واوعدك مش هبعد عنك تاني ولا انشغل عنك

منه

بجد يا بابي؟

 ولا انت بتضحك عليا

يوسف

انا من امتى يا منة وانا بضحك عليكي

منه

لا انت مش بتضحك عليا بس طول الوقت في الشغل ومش بتتكلم معايا

يوسف

 يا ستي انا اسف ومش هعمل كده تاني وفي اقرب فرصة هعوضك عن ده واوديكي كل حته انتي عايزاها ومش بس كده مش هسيبك في اي تمرين ليكي، ايه رأيك بقى؟

منه

ماشي

 انا بحبك اوي يا بابي

يوسف

انا عارف يا روح بابي بس ممكن تتكلمي معايا عن اي حاجة بتحصلك ايا كانت واوعدك ان انا هصدقك في كل كلمه تقوليها ، وهبعد اي حاجه ممكن تضايقك

منه تصمت وتنظر الى النافذه

منه

وهتقدر تبعد عني الوحش ازاي ؟؟

يوسف يبدو عليه القلق الشديد عليها

**مشهد 11(جديد) شقة ازهار / غرفة انجي ل/د**

(انجي تفتح غرفة نومها وتفتح النور وهي في حالة انهاك نفسي وجسدي تجلس على السرير وهي مصدومة وصامته مما حدث لعمتها ومن منه

تفتح الشباك او البلكونة وتقف وهي تنظر الى السماء)

انجي

يارب نجيها هي مالهاش ذنب مش بعد الفراق ده كله اكون انا سبب في اذيتها ده هي اللي فاضلالي من اهلي ، طيب ليه انا هاه يارب ليه ، انا عملت ايه .. طيب انا اعمل ايه ... ايه المقصود من كل ده ... لو انا غلطت او حتى دي نهايتي في الدنيا دي يبقى امشي في هدوء يارب من غير ما اكون سبب في اذية ناس مالهومش اي ذنب

(الهواء يفتح مذكرات زياد الموضوعة على ترابيزه في الغرفة وتتقلب الاوراق

انجي تغلق الشباك وتجلس على السرير)

انجي في حالة فزع فهي لاتعلم من اين جاءت المذكرات فهي كانت تركتها في الشقة وطلبت من يوسف ان يحضرها تمسك الهاتف تحاول الاتصال بيوسف

انجي

ايوه ، يا يوسف هو انت جبتلي مذكرات زياد؟

صوت يوسف

مذكرات ايه يا انجي ده انتي لسه قايلالي عليها ان انتي عايزاها النهارده فيه حاجة

انجي تصمت وهي تنظر الى المذكرات

يوسف

الو الو

انجي

سلام طيب دلوقتي يا يوسف

تفتح انجي على الصفحة التي فتحت امامها وبدأت في القراءة

**مشهد 12 (جديد) القهوة ل/د**

(زياد يكتب على المقهى وهو يسترسل في الكتابة والسيجارة المشتعلة في يده قاربت على لسعه وبالفعل يلقيها وهو لا يشعر باللسعه وهو يتصبب عرقا)

V.O إنجي:

اعادتني اقدامي الى مرقدي التي لا تحفظ شئ افضل مما تحفظ طريقه، وعُدتُ الى

منزلي المشئوم وهناك وجدت ملاكي الحارس تلفظ انفاسها الاخيرة بعد قرارها بالانتحار كان احساسي صادقا

\_يستمر صوت انجي وهي تقرأ الى المشهد

اللعنة تقترب اشعر انني في بئر سحيق تسكنه الشياطين فأذا حضرت الشياطين رحلت الملائكة

**مشهد 13 أمام مشرحة زينهم/فلاش باك من حياة زياد ن/خ**

او يستعاض عنه بوصف على لسان زياد لحالة وفاة سارة الاصلية

\_ نرى سيارة نقل الموتى تقف أمام المشرحه وفوزيه والدة سارة الحقيقة تقف

أمامها منهارة وسط جمع من النساء والرجال في ملابس حداد وعندما يخرج جثمان

ساره من المشرحه ملفوفا في الكفن الى سيارة نقل الموتى تتعالى صرخات النساء

ووالدة ساره التي تجر قدميها وتصعد الى سيارة نقل الموتى بجوار الجثمان وينغلق

الباب ويرحلون جزء الى السيارات واخرون يتبعوهم على اقدامهم ثم نرى زياد في

الخلفيه ينظر من بعيد والدموع تنهمر من عينيه

زياد:

بنفسي عصر يوم السبت نعش

تهاداه المناكب والرقاب

تكفنت بالثياب وليت جلدي

لها كفن وليت دمي خضاب

**مشهد 14(جديد) القهوة ل/د**

عودة لمشهد 12

مشهد زياد بيكتب وبيستكمل

زياد:

و منذ تلك اللحظة لم تشرق الشمس و لم يأتي صباح ..(مستدركا) صباح .. ما أبغض ذاك الاسم ..اسم ينقبض منه القلب و تهرب منه الوجوه .. و كأن غضب الله تمثل فى تلك المرأة .. بؤس متحرك بين الناس انها المشعوذة انها الملعونة

**مشهد 15(جديد) شقة أزهار/غرفة إنجي ل/د**

تغلق انجي المذكرات وهي تفكر وتحاول ربط الاحداث

انجي

انا تعبت

**مشهد 16(جديد) عمارة العيادة النفسية ل/خ**

لقطة عامة لعمارة فريدة العيادة النفسية

**مشهد 17(جديد) العيادة النفسية ل/د**

يوسف ومنه يدخلون الى عيادة فريدة

فريدة تستقبلهم وتسلم على منه بحميمية

يوسف

اسف يا فريدة عشان جينالك في وقت متأخر بس قلقت على منه وقولت اجي تدردشي معاها شوية عشان لو فيه حاجة نفسية اقدر لحقها من اولها

فريدة

ياسلام ان مكنتش استناكم انتم هستنى مين اغلى منكم .. هاه قولي

يوسف

شكراً يا فريدة

فريدة

طيب ممكن بقى يا استاذ بابي تستنانا بره شوية عشان اتكلم مع منه لوحدنا

يوسف

امممم يعني هتقولوا اسرار بينكم ماشي .... منه انا بره اما هتخلصوا طنط فريدة هتندهلي

منه

هي هتديني حقنه؟

فريده تضحك

لا يا حبيبتي انا مش بدي حقن وانتي هنا عشان انا صاحبة بابي وعايزين نتكلم مع بعض انا وانتي مش عشان انا دكتورة

يخرج يوسف ويغلق الباب عليهما

فريدة

هاه قوليلي بقى، انتي في جريد كام؟

منه

انا في جريد 3

فريدة

هايل بصي بقى ممكن نبقى اصحاب ومنخبيش على بعض حاجة ابدا

منة تهز رأسها

فريدة

وممكن اسألك سؤال وتردي عليا

منة تهز رأسها

فريدة

هو انتي لو اتعورتي تعويره جامده اوي مش بتعيطي جامد وتفضل واجعاكي ولونها ازرق كام يوم بعدها

منه

اه وكمان بتنزل دم

فريدة

بالظبط اهو غياب مامي عن حياتك انتي وبابي عامل زي التعويرة اللي لازم وقت كبير يمر عشان تخف فهماني

منة تهز رأسها

فريدة

اهو انتي وبابي محتاجين حد جنبكم تحبوه ويحبكم عشان التعويرة تخف بسرعة وما تسيبش اي اثر

منه

مهي تيتة معانا وبتحبنا وكمان طنط انجي

فريدة تشعر بغيره مكتومة

فريدة

طنط انجي عيانة وممكن ما تكونش قادره تكون موجوده على طول

**مشهد 18(جديد) الرووف ل/د**

ياسر و ناهد يجلسون في الرووف ... ياسر يعمل على اللاب توب الخاص به

انجي تتصل بياسر

**مشهد 19(جديد) شقة ازهار /غرفة نوم انجي ل/د**

ياسر

طمنيني احنا كنا عايزين نكلمك نسأل عليكي اما يوسف قالنا على اللي حصل لعمتك وبعدين قولنا زمانك نمتي

انجي

ممكن تساعدني في حاجة اصل يوسف مش هيرضى يجي معايا ، يوسف مش عايزيني اكمل المشوار اللي بدأته ومش هيخلص وقت ما انا اقرر وده اللي مش عايز يفهمه يوسف ولا قادر يستوعبه

ياسر

اه طبعا قوليلي ، بس انتي عارفه تركيبة يوسف مش بيفكر غير بشكل علمي بحت بحكم دراسته وشغله انتي فاهمه طبعا

انجي

عايزاك تيجي معايا عند صباح في المستشفى

 **مشهد 20 (جديد) الرووف ل/د**

ناهد

لا يا ياسر انت عارف انا بحب انجي قد ايه بس احنا كنا بنساعد على قد ما نقدر عشان هي كانت متورطة وبتمر بظروف صعبة بس دلوقتي خلاص هي في ايديها تقفل الباب ده وتنسى القصة دي من اساسها

ياسر

انتي بتقولي ايه لا طبعا هي لسه في الازمه ومش بمزاجها تقفل الباب والله اعلم اللي حصل لعمتها ده ليه علاقة ولا لا

ناهد

مهو عشان كده بقولك كده كفاية وخليها تكمل مع سيجا

ياسر

سيجا دلتها ازاي ممكن تتعامل هي لو احتجتها هتروحلها لكن احنا مش ممكن نقولها ابعدي عننا واحنا مش هنساعدك ونتخلى عنها

**مشهد 21 عمارة زاهي ن/خ**

لقطة عامة لعمارة زاهي من الخارج

**مشهد 22 (تم تصويره ح11 م7) أمام شقة زاهي+شقة زاهي ن/د**

م/ شقة زاهي ن/د

زاهي يفتح باب الشقة ومعاه محمود وقوة من الشرطة

مع وكيل النيابة يمشطون الشقه ، يرى وكيل النيابة شكمجيه على

طرابيزه فيذهب اليها ويفتح الشكمجيه فيجد بها اوراق وقطع نقديه قديمه وختم

نحاسي معلق في سلسله مقطوعه

محمود يأمر العساكر يدوروا في كل شبر في الشقة

ويقول:

نبه على العساكر محدش يلمس حاجة دكاترة الطب الشرعي بس

ويبدأ العساكر في تفتيش الشقة

ويخرج العساكر من الشقة لتأمين العمارة

يجلس زاهي

يجد محمود الشكجمية جواها ختم ممدوح وعقد بيع المحل من ممدوح لزاهي

ويواجه بالعقد ويسأله

هو ممدوح بيعرف يكتب؟

زاهي (متوتراً)

هو كان... كان بيبصم وبيختم

محمود (ممسكاً الختم وبيوريهوله)

بيختم! طب والختم بتاعه بيعمل إيه عندك؟!

يتخض زاهي ويقول مستعجباً

هو ده ختم ممدوح؟!

يأمر محمود العساكر انهم ياخدوه على البوكس ويشمعوا الشقة

**مشهد 23 (جديد) لقطة عامة للنيابة ل/خ**

**مشهد 24 (جديد) امام مكتب وكيل النيابة ل/د**

امام المكتب يقف كل من ماهر والمحامي الذي ظهر في الحلقة السابقة وماهر يبدو عليه القلق الشديد ، يتقدم العسكري ويد زاهي في الكلبشات

زاهي

ايه اللي جابك طبعا جاي تشمت فيا مهو انا اتوقع منك ايه غير كده

ماهر

اخص عليك يا زاهي بقى ده جزاتي ده انا جبتلك محامي واقف قصاد باب وكيل النيابة وحاولت استفهم من اي حد ايه اللي حصل ده ولا حتى اعرف لقوا ايه في شقتك معرفتش اوصل لحاجة عشان كده قولت ما بدهاش ولازم حد يحضر معاك التحقيق يبقى ده جزائي اخص عليك بجد يا زاهي

زاهي

معلش يا ماهر ما تأخذنيش انا بس اللي انا فيه ده مش فاهمه وحالتي متبرجله انت عارف انا طول عمري ماشي دوغري وماليش في اي لبش

ماهر

ما تخافش هتخرج منها سالم غانم ولا يهمك يا خويا هستناك هنا وان شاء الله نروح مع بعض

يدخل معاه المحامي وينتظره ماهر في الخارج

ماهر

ربنا ينجيك يا زاهي من كل شر

**مشهد 25(جديد) مكتب وكيل النيابة ل/د**

يبدأ الكاتب في الكتابة ويجلس المحامي امام وكيل النيابة وزاهي يقف وفي يده الكلبشات

المحامي يخرج بطاقته

عادل عبد الشكور المحامي حاضر مع المتهم

زاهي

متهم ايه بس يا استاذ انت من اولها هتعك انا مالي انا يا سعادة الباشا هما مش كلمتين اتاخدوا مني امبارح وجيتوا فتشتوا شقتي حضرتك قابض عليا ليه مهو ماهر اخويا روح والست انجي كمان انا هنا ليه بقى

وكيل النيابة

ما تتكلمش غير اما اوجه ليك سؤال غير كده تقعد ساكت خالص انت سامع

المحامي

انا عايز افهم بس حضرتك على اي اساس تم ضبط موكلي وعلى اي اساس تم التفتيش وليه قرار التحفظ عليه

وكيل النيابة

اولا لانه صاحب العقار اللي الجثة اتلاقيت فيها ثانيا ...

زاهي

يا باشا الشقة اللي اتلقت فيها الجثة دي بتاعت استاذه انجي وانا ماليش علاقة بيها وقبلها كانت بتاعت زياد يعني لو فيه حد مسؤول عن الجريمة دي يبقى حد فيهم انا ماليش دعوة

وكيل النيابة

هو انا مش قولتلك اسكت وما تتكلمش غير اما اوجهلك سؤال

ثانيا لقينا الحاجات اللطيفة دي في شقة موكلك اما جالنا تليفون من مجهول قال ان زاهي هو زاهي كان طمعان في المحل يرجعله اما ممدوح رفض يبعهوله

يبرز وكل النيابة مغلف بلاستيك به الختم ومغلف اخر به عقد المحل يأخذ المحامي المتعلقات

زاهي

ايوه يا باشا انا كنت عايز اشتري المحل

وكيل النيابة

وممدوح وافق

زاهي

لا رفض يا باشا

وكيل النيابة

وعشان كده قتلته

زاهي

 انا مالي يا باشا بممدوح ماهي واضحه زي الشمس ، زياد قتل ممدوح فصباح راحت قاتله زياد، المحل ملوش دخل ولا انا ممكن اقتل عشان حكاية زي دي

وكيل النيابة :

ماتيجي تقعد مكاني احسن

المحامي لازال يتفحص المضبوطات

المحامي موجها كلامه لزاهي

العقد ده بتاعك

زاهي يتفحص العقد

زاهي

لا طبعا انا مخدتش المحل العقد ده مزور

وكيل النيابة

يعني الامضاء دي مش بتاعتك

زاهي

ايوه بتاعتي قصدي شبه بتاعتي مش عارف بس لا انا ممضيتش على العقد ده من اصله

وكيل النيابة يوجه كلامه للكاتب

يحول عقد تمليك محل الجزارة الى الطب الجنائي لمعرفة مدى صحة التوقيع وان كان العقد مزور ام لا

**مشهد 26(جديد) مستشفى الامراض العقلية ن/خ**

لقطة عامة للبوابة

**مشهد 27(جديد) مستشفى الأمراض العقلية/مكتب الدكتور ن/د**

ياسر وانجي يجلسون مع الطبيب

الدكتور

بس ارجوكم الزيارة ما تزيدش عن ربع ساعة بس

الدكتور يضرب الجرس للممرضة

ياسر يميل على انجي

ياسر

مش فاهم لازمتها ايه الزيارة دي اصلا

انجي

اعتبره يا سيدي تحقيق صحفي وابقى اكتب عن صباح يا سيدي

ياسر

تصدقي حلو ماشي

الدكتور

خدي الاساتذه غرفة صباح

فجأة يرن موبايل ياسر يرد وهو زهقان انها ناهد

ياسر

ايوه يا ناهد

فجاة يتنفض ياسر

مهو ده من اهمالك واصرارك انك ترمي مسؤوليته على مامتك .. اقفلي اقفلي انا جايلكم

انجي

فيه ايه ياسر

ياسر

الولد وقع من على السلم عند مامة ناهد ورجله اتكسرت وطلعوا على المستشفى عشان يتجبس

انجي

الف سلامه عليه امشي انت وانا هبقى اتصل بيك اتطمن عليه

ياسر يخرج من الغرفة

**مشهد28 (جديد) ممر المستشفى فيه غرف على الجانبين ن/د**

الممر موحش واضائته نيون تتقطع والمشهد مقبض ويسمع اصوات مزعجة من المرضى وصريخ

انجي بتوجس

هي صباح اتنقلت من اوضتها الاولانية

الممرضة

ايوه اتنقلت عنبر الخطرين عشان ما تعملش حاجة خطر تأذيها او تأذي حد

يكملون مشي في الممر الموحش تلمح بطرف عينها ساره الاصلية تخرج من الغرفة بنصف جسمها

ساره الاصلية

تعالي... ما تروحيش...

تنتفض انجي وتتوقف وتسألها الممرضة

 فيه حاجة؟

تختفي ساره الاصلية والوضع يعود كما كان طبيعي

"انجي لم ترى ساره من قبل "

يصلون لغرفة صباح، تفتح الممرضة باب غرفة صباح

الممرضة

ما تقربيش منها هي مربوطة في السرير انا هجيلك اخدك كمان شوية

**مشهد 29 (جديد) غرفة صباح ن/د**

صباح على السرير ومربوطة بكلبش صغير وفي حالة شبه نائمه مغلقة عينها وسارة "الشيطان " تجلس تزورها على طرف السرير

انجي تحتضن سارة

سارة وحشتيني، انتي ايه اللي جابك هنا؟

 وكنتي فين كل ده؟

سارة

وانتي كمان وحشتيني اوي يا انجي.

 انا وماما كنا مسافرين عند قرايبنا في البلد ولسه راجعة النهاردة

انجي

عرفتي بالجثة اللي لقوها في شقتي ؟

ساره

عرفت من عم ماهر مفيش داعي نتكلم قدامها

صباح تفتح عينيها ولازالت في حالة غير طبيعية

انجي

ازيك يا صباح؟

صباح

اااه، انتي مين؟

انجي

ازيك يا صباح ممكن اسألك على حاجة قبل ما الزيارة تخلص ،

زياد كان بيقول انك ست شريرة وليكي في سكة الاعمال والسحر

صباح لا تجيب

انجي

انتي سامعاني يا صباح ؟

ساره

انا هقولك ناس قالت انها عملت عمل لممدوح سحرعشان يتجوزها بس طبعا ده كلام فارغ

ممكن يكون صدق كلام الناس في الشارع عشان ايه اللي يخلي شاب زي ممدوح يتجوز ست عجوزه زي صباح وبالذات انها مش غنية للدرجة دي فالناس قالت عليها كده

انجي

يعني ممدوح مكنش بيحبها بقى

صباح فجأة تزوم بقوة وتكسر الكلبش وتهجم على انجي بقوة وتخنقها بكل قوة

ساره تصرخ على جانب في ركن الغرفة